Predkladacia správa

Návrh Štatútu Úradu geodézie, kartografie a katastra  Slovenskej republiky (ďalej len „štatút“) sa predkladá na rokovanie vlády Slovenskej republiky ako iniciatívny materiál. 
 
            Podľa § 39 ods. 2 písm. a) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov vláda schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzia ich úlohy a zásady ich činnosti.
 
            V súčasnosti platný štatút, ktorý schválila vláda Slovenskej republiky dňa 9. júna 1998 uznesením č. 411, vychádzal zo zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov, ktorý v súčasnosti už nie je platný.
 
            V navrhovanom štatúte je pôsobnosť Úradu geodézie, kartografie a katastra  Slovenskej republiky  (ďalej len „úrad“) vymedzená v nadväznosti na zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, ako aj v nadväznosti na iné platné právne predpisy. Navrhované znenie jednotlivých ustanovení je aktualizované a v tomto smere zohľadňuje skutočnosti vyplývajúce z členstva Slovenskej republiky v Európskej únii a povinností úradu vyplývajúce z nových právnych predpisov. 
 
Štatút podrobnejšie vymedzuje pôsobnosť a úlohy úradu, vymedzuje zásady jeho činnosti, zásady jeho vnútornej organizácie a vzťahy úradu k ministerstvám a ostatným ústredným orgánom štátnej správy a iným právnickým osobám.
 
Návrh štatútu je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná a inými všeobecne záväznými právnymi predpismi.
 
Schválenie predloženého materiálu nebude mať vplyv na štátny rozpočet, rozpočty obcí a vyšších územných celkov, ani žiaden vplyv na zamestnanosť, podnikateľské a životné prostredie.